കേന്ദ്രം കൂടുതല് ഫണ്ട് നല്കിയില്ലെങ്കില് തൊഴിലുറപ്പു പദ്ധതി സ്തംഭിക്കുമെന്നു മന്ത്രി തിരുവനന്തപുരം: കേന്ദ്രസര്ക്കാര് കൂടുതല് തുക വകയിരുത്തിയില്ലെങ്കില് തൊഴിലുറപ്പു പദ്ധതി സ്തംഭിക്കുമെന്നു തദ്ദേശ മന്ത്രിക്കു വേണ്ടി നിയമസഭയില് മറപടി പറഞ്ഞ മന്ത്രി കെ.രാധാകൃഷ്ണന് അറിയിച്ചു. കഴിഞ്ഞവര്ഷം 1.14 ലക്ഷം കോടിയാണ് പദ്ധതിക്കായി കേന്ദ്രം വകയിരുത്തിയതെങ്കില് ഇക്കൊല്ലം 73,000 കോടി മാത്രമാണ്. നീക്കിവച്ച തുകയുടെ 95 ശതമാനവും ചെലവിട്ടു. ഇനി അഞ്ച് മാസം അവശേഷിക്കുന്നു. കേരളത്തില് കഴിഞ്ഞവര്ഷം എട്ടു കോടി തൊഴില്ദിനങ്ങളാണ് അനുവദിച്ചതെങ്കിലും കോവിഡ് പാക്കേജില് പെടുത്തി 10.23കോടി തൊഴില്ദിനങ്ങള് സൃഷ്ടിച്ചു. ഇക്കൊല്ലം 7.5 കോടി തൊഴില്ദിനങ്ങളാണ് കേന്ദ്രം അംഗീകരിച്ചത്. 3827 കോടി വിഹിതം പ്രതീക്ഷിച്ചിടത്ത് 1572 കോടിയാണ് കിട്ടിയത്. കേന്ദ്രം അനുവദിച്ച തുകയും സംസ്ഥാന ബജറ്റില് വകയിരുത്തിയ തുകയും പൂര്ണമായി ചെലവിട്ടു. തൊഴിലെടുത്തവര്ക്ക് 305.5 കോടി കുടിശിക നല്കാനുമുണ്ട്. ഏപ്രില് മുതല് ജാതി അടിസ്ഥാനത്തിലാണ് കേന്ദ്രം ഫണ്ട് അനുവദിക്കുന്നത്. പട്ടികവിഭാഗങ്ങള്ക്ക് 100 ദിവസം തൊഴില് നല്കേണ്ടിടത്ത് ട്രൈബല് പ്ലസ് പദ്ധതിയിലൂടെ അധികവരുമാനത്തിനായി നൂറുദിവസത്തെ തൊഴില് കൂടി നല്കിയിരുന്നു. ഇപ്പോള് പട്ടികവിഭാഗങ്ങള്ക്ക് കേന്ദ്രം മുന്ഗണന നല്കുന്നില്ല.ജനറല് വിഭാഗത്തിന് നല്കിയ ശേഷമാണ് മറ്റുവിഭാഗങ്ങള്ക്ക് വിഹിതം അനുവദിക്കുന്നത്. ഇക്കാര്യത്തിലെ എതിര്പ്പ് കേന്ദ്രത്തെ അറിയിച്ചിട്ടുണ്ടെന്നും ടി.പി.രാമകൃഷ്ണന്റെ സബ്മിഷന് മന്ത്രി മറുപടി നല്കി.